На основу члана 123. тачка 3. Устава Републике Србије и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон), а у вези са Законом о безбедности саобраћаја на путевима („Службени гласник PC”, бр. 41/09, 53/10, 101/11, 32/13 – УС, 55/14, 96/15 – др. закон, 9/16 – УС, 24/18, 41/18, 87/18, 23/19 и 128/20 – др. закон),

Влада доноси

**УРЕДБУ**

**о посебним условима важења регистрације моторних возила која имају регистарске ознаке градова и општина на подручју Аутономне покрајине Косово и Метохија, која се на основу Резолуције 1244 Савета безбедности Уједињених нација налази под привременом управом цивилне мисије Уједињених нација УНМИК**

**Члан 1.**

Овом уредбом уређују се посебни услови важења регистрације моторних и прикључних возила (у даљем тексту: возила) која имају регистарске ознаке градова и општина на подручју Аутономне покрајине Косово и Метохија, која се на основу Резолуције 1244 Савета безбедности Уједињених нација налази под привременом управом међународне цивилне мисије Уједињених нација УНМИК.

**Члан 2.**

Посебни услови прописани овом уредбом примењују се на возила са регистарским таблицама које имају следеће регистарске ознаке градова и општина на подручју Аутономне покрајине Косово и Метохија:

1. Приштина – регистарска ознака „PR”,

2. Косовска Митровица – регистарска ознака „KM”,

3. Призрен – регистарска ознака „PZ”,

4. Пећ – регистарска ознака „PE”,

5. Гњилане – регистарска ознака „GL”,

6. Ђаковица – регистарска ознака „ĐA” и

7. Урошевац – регистарска ознака „UR”.

**Члан 3.**

Период важења регистрационих налепница за возила са регистарским ознакама из члана 2. ове уредбе продужава се до постизања трајног решења по овом питању у оквиру Дијалога Београда и Приштине, који се води у међународноправном оквиру Резолуције 1244 Савета безбедности Уједињених нација и Резолуције Генералне скупштине Уједињених нација 64/298 из 2010. године.

**Члан 4.**

Возилима из члана 2. ове уредбе неће се издавати нове регистрационе налепнице до постизања трајног решења по овом питању у оквиру Дијалога Београда и Приштине, који се води у међународноправном оквиру Резолуције 1244 Савета безбедности Уједињених нација и Резолуције Генералне скупштине Уједињених нација 64/298 из 2010. године.

**Члан 5.**

Министарство унутрашњих послова неће издавати нове регистарске таблице са регистарским ознакама из члана 2. ове уредбе до постизања трајног решења по овом питању у оквиру Дијалога Београда и Приштине, који се води у међународноправном оквиру Резолуције 1244 Савета безбедности Уједињених нација и Резолуције Генералне скупштине Уједињених нација 64/298 из 2010. године.

**Члан 6.**

Возила из члана 2. ове уредбе под условима прописаним овом уредбом могу учествовати у саобраћају уз доказе о техничкој исправности и обавезном осигурању.

Возач је дужан да доказе из става 1. овог члана да на увид овлашћеном службеном лицу које врши контролу учесника у саобраћају.

Возила из члана 2. ове уредбе евидентирају се у јединственом регистру возила.

**Члан 7.**

Поступци за издавање, односно замену регистарских таблица са регистарским ознакама из члана 2. ове уредбе који су започети, а нису окончани до ступања на снагу ове уредбе, окончаће се у складу са овом уредбом.

**Члан 8.**

Ова уредба ступа на снагу наредног дана од дана објављивања у „Службеном гласнику Републике Србије”.

05 Број: 110-10095/2022-1

У Београду, 6. децембра 2022. године

В Л А Д А

|  |  |
| --- | --- |
|  | ПРВИ ПОТПРЕДСЕДНИК ВЛАДЕ  Ивица Дачић |